**Závery Cestnej konferencie 2024**

Slovenská cestná spoločnosť (SCS) zorganizovala Cestnú konferenciu 2024, ktorá sa uskutočnila v dňoch 19. a 20. marca 2024 v Bratislave. Zúčastnilo sa jej takmer 300 odborníkov z celého Slovenska a z Českej republiky, pôsobiacich v oblasti cestného staviteľstva a cestného hospodárstva. Delegáti konferencie predkladajú členskej základni SCS a širokej odbornej verejnosti tieto závery.

**Konštatuje že:**

* oceňuje aktivity Ministerstva dopravy SR (MD SR) vedúce k urýchleniu výstavby prípravou troch zákonov: o strategických investíciách, posudzovaní vplyvov na ŽP a verejné obstarávanie, ktorými chce urýchliť prípravu líniových stavieb,
* informácie o príprave investícií NDS a.s. na najbližšie obdobie nekorešpondujú s prezentovaným zámerom MD SR - „rozostavať“ Slovensko,
* príprava diaľničných a cestných stavieb je dlhodobo zanedbávaná, v súčasnosti nie je pripravená žiadna z prioritných stavieb (D1 Turany – Hubová, úseky D3 na Kysuciach...),
* harmonogram prípravy a výstavby diaľnic a rýchlostných ciest sa nedodržiava, mení sa v intervaloch volebných periód, dôsledkom čoho je meškanie stavieb a procesov prípravy a nedočerpanie pridelených prostriedkov,
* pridelené finančné prostriedky sú čerpané predovšetkým na meškajúce staré stavby, čím je výrazne ovplyvnená možnosť začínania nových,
* MD SR nepovažuje vytvorenie Cestného fondu za prioritu v blízkej budúcnosti, čím je ohrozené zabezpečenie stabilného a plynulého financovania rozvoja cestnej infraštruktúry,
* príprava PPP projektov v aktuálnych podmienkach SR je vítaná, avšak pripravované PPP projekty nevychádzajú z dlhodobej koncepcie, ale menia sa vzhľadom na aktuálnu situáciu (z úseku D1Turany – Hubová na ťah R4 Prešov – hranica SR/PR a na riešenie rekonštrukcií mostov),
* porovnanie prípravy stavieb a investícií do cestnej infraštruktúry s Českou republikou vychádza pre Slovensko veľmi nepriaznivo, rozdiel 4,1 mld. € voči 0,8 mld. €, resp. 1,2 mld € pri započítaní platieb za PPP projekty, je aj v relatívnom porovnaní k dĺžke cestnej siete priepastný,
* stavebný stav mostov na cestnej sieti SR je na pokraji kolapsu, 48,2% mostov je v zlom alebo havarijnom stave,
* v porovnaní s inými európskymi krajinami má Slovensko jednu z najzložitejších štruktúr cestného hospodárstva a správy cestných komunikácií a aj napriek tomu sa v najbližšom období neuvažuje o zmene,
* Building Information Modeling (BIM), Common Data Environment (CDE) a ďalšie technológie súvisiace s digitalizáciou projektovej prípravy, výstavby a správy a údržby sa, aj napriek chýbajúcej národnej štandardizácii a absencii požiadaviek na dodanie projektov a riadenie výstavby pomocou týchto technológií, postupne začínajú vo firmách využívať aj na infraštruktúrnych projektoch,
* chýbajúca štandardizácia a absencia zadaní na dodanie a riadenie projektov a stavieb v BIM a CDE vo verejných súťažiach má však negatívny vplyv na proces implementácie týchto technológií v SR, čím sa zvyšuje náskok iných okolitých krajín a znižuje sa tak konkurencieschopnosť našich spoločností voči zahraničným,
* SCS sa aktívne podieľala na príprave a organizovaní 27. Svetového cestného kongresu PIARC v Prahe a zabezpečila dôstojnú prezentáciu Slovenska a jeho odborníkov na tomto podujatí svetového významu,
* príspevky slovenských odborníkov pôsobiacich v technických výboroch PIARC zdôraznili významnú úlohu tejto inštitúcie vo výmene poznatkov, vedomostí a praktických skúseností; prezentácia odborníkov, sprievodná výstava kongresu, technická exkurzia do Bratislavy a kultúrny program pre účastníkov kongresu sa stretli s mimoriadne pozitívnym ohlasom.

**Odporúča:**

* vypracovať podrobný plán prípravy stavieb s termínmi jednotlivých míľnikov: ukončenie procesu EIA, územné rozhodnutie, majetkové vysporiadanie, stavebné povolenie, začatie VO, začatie stavby po mesiacoch na umožnenie kontroly zo strany MD SR,
* MD SR dopravy uložiť svojim investorským organizáciám vypracovať mapu jednotlivých pripravovaných stavieb s uvádzaním roku ich začatia za účelom kontroly zo strany MD SR (obdobne, ako to má na stránke ŘSD),
* vypracovať analýzu riešenia rekonštrukcie mostov formou PPP projektov a prehodnotiť jej použitie (overiť, či nie je vhodnejší model klasických verejných súťaží na skupiny mostov),
* na základe podrobného plánu nasmerovať výrazne vyššie finančné prostriedky do prípravy stavieb diaľnic a ciest, s cieľom čo najrýchlejšie zabezpečiť dostatočný zásobník pripravených stavieb,
* skvalitniť prípravu súťažných podkladov pre verejné obstarávanie projektovej dokumentácie a výstavby jednotlivých úsekov v časti kritériá hodnotenia,
* požadovať BIM, CDE a ďalšie digitálne technológie od dodávateľov vo verejných súťažiach a tieto požiadavky presne špecifikovať, aby bolo možné vyhodnotiť jednotlivé ponuky dodávateľov a aby aj výsledky boli prakticky použiteľné (nakoľko BIM modely je možné dodať v rôznej forme a kvalite),
* v prechodnom období zavedenia BIM (dokiaľ vzniknú národné štandardy a požiadavky) využívať dokumenty, ktoré sú spracované v iných okolitých krajinách (napr. od SFDI, alebo klasifikačný systém Construction Classification International - CCI),
* všetkým zástupcom Slovenska v TV PIARC pre obdobie 2024-2027, aby svojou aktívnou činnosťou nadviazali na úspešnú prezentáciu našich odborníkov na kongrese v Prahe a využili to pri príprave a rozbehnutí nových aktivít a projektov.

**Vyzýva (MD SR, príslušných správcov ciest, MF SR a vládu SR podľa ich kompetencií):**

* vykonať rozhodné kroky pre zvýšenie podielu HDP na financovanie prípravy a výstavby cestnej infraštruktúry,
* podniknúť kroky pre zvýšenie kvality projektovej prípravy stavieb na všetkých stupňoch projektovej dokumentácie a štúdií realizovateľnosti,
* pri vyhodnocovaní ponúk pre realizáciu stavieb aktívnejšie využívať viackriteriálne hodnotenie,
* pre zabezpečenie stability financovania rozvoja cestnej infraštruktúry neodkladne podniknúť kroky pre vytvorenie Cestného fondu,
* urýchlene sa začať zaoberať zjednodušením štruktúry cestného hospodárstva a správy cestných komunikácií na Slovensku a navrhnúť konkrétne kroky pre zvýšenie jej efektívnosti a akcieschopnosti,
* alokovať vyššie objemy finančných prostriedkov na údržbu a opravy cestných komunikácií a ich objektov a zastaviť tak nebezpečne pokračujúcu degradáciu vozoviek a objektov, čo následne zvýši bezpečnosť a zníži negatívny dopad na užívateľov cestných komunikácií,
* vyvinúť maximálnu snahu pre personálne posilnenie a zvýšenie kvality personálnych kapacít útvarov zabezpečujúcich prípravu diaľnic a ciest,
* uskutočniť konkrétne kroky pre zavedenie BIM na Slovensku - čo najskôr alokovať finančné prostriedky, zriadiť odborné pracovné skupiny a začať s prípravou a schvaľovaním potrebných dokumentov, nariadení a zákonov týkajúcich sa BIM a digitalizácie stavebníctva.

**Potvrdzuje:**

* záujem a pripravenosť SCS aktívne zapojiť svoj ľudský potenciál do riešenia odborných problémov súvisiacich s prípravou, výstavbou a prevádzkou cestnej siete na Slovensku.

V Bratislave, dňa 29.3.2024